पटना। कहते हैं पुराने जमाने में राजा-महाराजा चांदी की थाली में खाना खाते थे, पर बिहार में एक कार्यपालक अभियंता ऐसा निकला जिसने शराब के लिए चांदी की बोतल ही बनवा ली। शौक ऐसा की सामान्य प्रेशर कुकर में चावल बनाने के बाद उसे चांदी के प्रेशक कुकर में रखकर परोसा जाता था। चांदी की थाली में ही खाने की आदत है उसको। ऐसा लगता है कि बिहार में बड़े-बड़े कौन कहे, दारोगा और सहायक अभियंता जैसे अधिकारियों में भ्रष्टाचार के शीर्ष पर पहुंचने की होड़ लगी है।
क्लर्क से मोबाइल दारोगा बने मोहम्मद युनूस ऐसे अधिकारी रहे जिसके पास से अब तक सबसे अधिक नकद करीब 62 लाख रुपये उनके पटना के हारून नगर स्थित आवास से बरामद किये गये थे। लेकिन आभूषण रखने के मामले में कार्यपाल अभियंता अवधेश मंडल अब तक सबसे आगे हैं। मंडल सहायक अभियंता से कार्यपालक अभियंता बने। वह पटना में तो थे ही अभी मुजफ्फरपुर में भवन निर्माण विभाग में पदस्थापित थे। ऐसा कहा जाता है कि महत्वपूर्ण जगहों पर पदस्थापन के लिए मंडल ने लाखों खर्च किये थे। जांच इस बात की होनी चाहिए कि उन्होंने कहां-कहां पैसे दिये थे। आर्र्थिक अपराध यूनिट की कार्रवाई में मंडल के राजशाही ठाठ का पता चला।
परिवहन विभाग में क्र्लक से प्रोन्नति पाकर मोबाइल दारोगा बने मोहम्मद युनूस के हारून नगर स्थित आवास से 61 लाख 98 हजार रुपये नकद बरामद किये थे। मुजफ्फरपुर में उनके नाम पर जमीन, दो सिनेमा हॉल, ट्रेनिंग कॉलेज के बारे में पता चला। उनकी 16 गाडिय़ों में से पांच जब्त कर ली गयी है। 25 एकड़ जमीन के कागजात भी बरामद हुआ था। यह कार्रवाई फरवरी महीने में हुई थी। ये वही युनूस हैं जिन्होंने पैसे वसूलने के लिए एक प्राइवेट सिपाही बहाल कर लिया था। आर्थिक अपराध यूनिट ने मो युनूस के यहां बरामद कागजातों का सत्यपान कर लिया और अब उन पर शिंकजा कसने वाला है।
जानकारी के अनुसार कार्यपालक अभियंता के आवास से 23 किलो चांदी, 42 हीरों के सर्टिफिकेट और 2.5 किलो सोना बरामद किया गया। स्कार्पियों और आई टेन जैसी गाडिय़ां तो हैं ही जमीन, फ्लैट, का हिसाब-किताब किया जा रहा है। मंडल के परिजनों के नाम से अलग-अलग बैंकों में 30 एकाउंट्स के बारे में जानकारी मिली। पुलिस के एक अनुभवी अधिकारी ने कहा: पांच दिन लगेंगे यह हिसाब लगाने में कि मंडल कितने का आदमी है।
hin_Deva hin_Deva hin_Deva hin_Deva